往年寄子平
作者：文同
朝代：宋

paragraphs: 往年記得歸在京，日日訪子來西城。
雖然對坐兩寂寞，亦有大笑時相轟。
顧子心力苦未老，猶弄故態如狂生。
書窗畫壁恣掀倒，脫帽褫带隨縱橫。
喧呶歌詩嘂文字，蕩突不管鄰人驚。
更呼老卒立臺下，使抱短簫吹月明。
清歡居此僅數月，夜夜放去常三更。
別來七年在鄉里，已忝三度移雙旌。
今茲惛惛意思倦，加以跕跕疾病嬰。
每思此樂一絕後，更不逢人如夜行。